Munkavállalás külföldön - a motivációktól a tapasztalatokig.
A dolgozatomban olyan magyar embereket vizsgáltam, akik külföldön élnek és/vagy éltek, ezenfelül releváns tapasztalattal rendelkeznek a külföldi munkavégzéssel kapcsolatban, emellett pedig legalább minimális munkatapasztalatot szereztek Magyarországon is. A téma fontosságát a Magyarországról való nagymértékű kivándorlás adja. A dolgozat elméleti részében a migráció különböző értelmezéseit és különböző migrációsmodelleket mutatok be. Az elméleti rész során a migránsok társadalmi tőkéjét és a kivándorolt magyarok jóllétét is tárgyaltam. A dolgozat második fele a kutatás volt. A kutatásom során félig strukturált interjúkat készítettem nyolc külföldi munkatapasztalattal rendelkező magyarral, akiknek a nagyrésze a kutatás idejében is külföldön élt. Az eredményeim azt mutatják, hogy a külföldön dolgozó magyarok között elsődleges motivációként jelent meg a magasabb jövedelem és a jobb életkörülmények kialakításának a vágya. A hazatérés kérdésköréhez kapcsolódóan az eredmények szerint senki nem tervezi a közeljövőben a Magyarországra való visszaköltözést, jól érzik magukat a fogadóországukban. Habár a családi és a barátikapcsolataik gyakran leépülnek, ennek ellenére sem szeretnének hazajönni.
Networked Digital Library of Theses and Dissertations